SA nóg klein bietjie nader aan goedkoper data | Netwerk24
Deur Petrus Malherbe 01 November 2019 12:22
Suid-Afrikaners wag al bitter lank dat die prys van data moet verlaag. Foto: Unsplash
Suid-Afrika is uiteindelik nóg ’n klein bietjie nader aan die vooruitsig van ’n verlaging in die prys van data.
Die Onafhanklike Kommunikasieowerheid (Okosa) het Vrydag ’n uitnodiging aan rolspelers in die bedryf gestuur om deel te neem aan gesprekke oor die bekendstelling van nog hoëfrekwensiespektrum in die nabye toekoms.
Meer spektrum sal ook mededinging in die mobiele internetmark aanwakker, wat tot ’n verdere verlaging in koste vir die verbruiker sal lei.
In ’n verklaring Vrydag sê Okosa hy beskou die lisensiëring van meer spektrum van “kritieke belang” vir die bevordering van Suid-Afrika se digitale infrastruktuur.
Die kabinet het in Julie ’n beleidsrigtingwyser hieroor goedgekeur. Dit is toe aan Okosa oorhandig om in werking te stel.
Die owerheid nooi nou rolspelers in die bedryf om deel te neem aan gesprekvoering oor hoe om dit op die mees doeltreffende wyse te vermag.
Dr. Keabetswe Modimoeng, waarnemende hoof van Okosa, gee toe dat Suid-Afrikaners al bitter lank wag vir meer spektrum en die verlaging in die prys van kommunikasie wat dit kan bewerkstellig.
Maar noudat die beleidsrigtingwyser daaroor goedgekeur is, is daar “geen rede om dit verder uit te stel nie,” sê hy.
Belangstellendes en rolspelers in die bedryf kan tot einde Januarie 2020 insette oor die aangeleentheid lewer.
Só kan meer spektrum datapryse afbring:
Selfoonnetwerke moet duur betaal om beskikbare spektrum by die regering te “huur”. Hoe minder spektrum tot diensverskaffers se beskikking is, beteken hoe meer moet hulle betaal vir die bietjie wat wel aan hulle toegeken word.
Meer oor: Okosa | Internet | Data | Slimfoon | Spektrum | Datakoste | Tegnologie